《咏镜》
清代·袁藩

阿房宫中星万点，荧荧绮户秋波滟。当年对此知何人，香销腻玉愁云掩。

照胆铸成粉黛悲，三千宫女敛蛾眉。骊山未毕重瞳入，咸阳三月青磷窥。

自从埋照归东海，苔封水浸寒光在。洗出窗前皎月生，那知朝市浮云改。

绛气连朝瞩太清，一泓秋水淡空明。红颜阅历知多少，霜鬓怜予亦有情。

作者简介：袁藩，字宣四，号松篱，淄川人。康熙癸卯举人。有《敦好堂集》。